Turistes amb maletes rumb al seu allotjament, al passeig de Gràcia. / ARXIU / JOAN CORTADELLAS

Si fa dos dies era Apartur, la gran patronal dels pisos turístics, la que impulsava la col·locació de monitors de sorolls en aquestes vivendes per resoldre problemes de soroll abans que creïn un conflicte, ara és la macro web Airbnb la que obre la porta perquè el veí expressi qualsevol incidència. Per primera vegada han inclòs una eina al seu portal expressament dirigida al veí.

Es fa patent així la preocupació del sector davant el debat públic sobre si l'allotjament de turistes pot encaixar en finques de veïns. L'efecte d'experiències negatives com la de la Barceloneta i el fet que l'ajuntament hagi limitat l'oferta a les 9.600 actuals llicències, amb idea d'anar-les reduint en els districtes cèntrics, ha portat el sector a optar per la prevenció per evitar que el negoci acabi morint d'èxit.

Com en el cas d'Apartur, Airbnb destaca que la majoria de vegades els amfitrions són bons veïns i els viatgers són respectuosos. Però per si es dóna el cas contrari, i tenint en compte que aquestes queixes són les que després tenen més repercussió pública, el gegant de l'economia col·laborativa (que suma 80 milions de reserves en cases particulars en 190 països des que es va formar) ha creat la via de contacte airbnb.com/neighbors. Qualsevol persona que visqui a prop d'un apartament turístic es pot dirigir des d'aquí a l'amfitrió o a Airbnb perquè mediï si hi ha un problema.

La queixa o suggeriment pot ser anònim, i el portal estudiarà “individualment” cada comentari per resoldre'l. L'empresa el gestionarà o bé es facilitarà un contacte al propietari per buscar una solució directa. La idea és que la resolució passi sempre per la intervenció de l'amfitrió per acabar amb les molèsties. Allotjar és “una gran responsabilitat” i Airbnb vol “mantenir un alt estàndard de qualitat de les persones que s'allotgen” amb una bona convivència ciutadana. De moment, l'empresa no al·ludeix a l'eliminació de la seva web d'anuncis el propietari del qual rebi queixes i les ignori.